དེབ་ཐེར་སྔོན་པོ་སྟོད་
༥.༨ བྱ་ཡུལ་བའི་སློབ་མའི་སྐབས། མལ་གྲོར་བུལ་བ་པ་ཆེན་པོས་རྒྱལ་པོ་སྟེངས་བཏབ། སྨད་ཀྱི་དུམ་བུ་རི་བ་ཆེན་པོས་དུམ་བུ་རི་བཏབ། འདི་ལ་སྨད་ཀྱི་བྱང་སེམས་ཟླ་རྒྱལ་དུ་གྲགས། ཤབ་པ་གླིང་པ་ཆེན་པོས་དྭགས་པོར་ཤབ་པ་གླིང་བཏབ། ཁྲོམ་བཞེར་ཆེན་པོས་ཀམ་ཀམ་གྱི་གཙུག་ལག་ཁང་བཏབ་སྟེ། དེ་ཡང་ཁྲོམ་བཞེར་རིན་ཆེན་སེང་གེ་ཞེས་བྱ་བ་འཆུམས་སུ་སྔགས་བརྒྱུད་ལས་ལྕགས་ཕོ་འབྲུག་ལ་འཁྲུངས། རྟེན་སྔགས་པ་སྐྱ་བོར་བཞུགས། ལྕགས་འབྲུག་འདི་བྱ་ཡུལ་བའི་ཉེར་དྲུག་པ་ཡིན། སྣ་ནམ་ཇོ་དཔལ་དང་ལྷ་བཙུན་བྱང་ཆུབ་འོད་ཀྱི་སློབ་མ་དབྱིག་ཐང་སྟོན་པ་ཞེས་པ་མདོ་ལུང་ན་བཞུགས་པ་དང༌། ཀམ་པ། ཤར་པ་བ། བྱ་ཡུལ་བ་རྣམས་བསྟེན། རང་ལོ་སོ་བརྒྱད་པ་མེ་མོ་སྦྲུལ་ལ་ཀམ་ཀམ་བཏབ། གྲྭ་པ་དགེ་འདུན་ཉིས་བརྒྱ་ཙམ་འདུས། སོ་དགུ་བཞེས་པ་ས་ཕོ་རྟ་ལ་བྱ་ཡུལ་བ་གཤེགས། རྒྱ་མ་དབོན་སྟོན་འཁྲུངས། རང་ལོ་བདུན་ཅུ་རྩ་གཅིག་པ་ལྕགས་སྟག་ལ་གཤེགས། ལོ་དེ་ལ་དཔལ་ཕག་མོ་གྲུ་པ་ཡང་གཤེགས། དགྱེར་སྒོམ་ཆེན་པོ། སྣར་ཐང་པ་གཏུམ་སྟོན། སྤ་ཚབ་ལོ་ཙཱ་བ། སྟབས་ཀ་བ་ཆེན་པོ་རྣམས་དང་དུས་མཚུངས། དེའི་གདན་ས་པ་སྐྱོ་སྟོན་རིན་པོ་ཆེ་བྱང་ཆུབ་རིན་ཆེན་ནི། ཁྲོམ་བཞེར་གྱི་ཉེར་བདུན་པ་མེ་ཕོ་རྟའི་ལོ་ལ་གྲོག་གི་མདའི་སྐྱོ་གྲོང་དུ་འཁྲུངས། བཅུ་གསུམ་པ་ལ་ཁྲོམ་བཞེར་དང་མཇལ། ཉེར་གཅིག་པ་ལ་བྱ་འདུལ་ལ་རབ་ཏུ་བྱུང་ཞིང་བསྙེན་པར་རྫོགས། སྙུག་རུམ་པ། འོད་འཇོ་བ། བྱ་ཡུལ་གྱི་སྣུབས་མཆོད་གནས་རྣམས་བསྟེན། རང་ལོ་ཞེ་དྲུག་བཞེས་པ་ལྕགས་མོ་ཡོས་ལ་ཀམ་ཀམ་གྱི་གདན་སར་བྱོན། ཚོགས་པ་བཙུན་པ་ཤས་ཆེ་བའི་གྲྭ་པ་ལྔ་བརྒྱ་ཙམ་དུ་འཕེལ། རྒྱལ་ལྷ་ཁང་གི་གདན་ས་དང་སྦྲགས་ནས་མཛད། བཅོ་བརྒྱད་བཞེས་པ་ཆུ་ཕག་འཇིག་རྟེན་མགོན་པོ་འཁྲུངས། ཉེར་གཉིས་པ་མེ་མོ་ཡོས་ལ་ས་སྐྱ་བ་རྗེ་བཙུན་གྲགས་པ་རྒྱལ་མཚན་འཁྲུངས། ང་བདུན་པ་ཆུ་སྟག་ལ་ས་པཎ་འཁྲུངས། རང་ལོ་དོན་ལྔ་པ་ལྕགས་སྤྲེལ་ལ་གཤེགས། འདི་མལ་ཀ་བ་ཅན་པ་དང་འཁྲུངས་ལོ་གཅིག །དེའི་གདན་ས་བ་ཁྲོམ་བཞེར་ཇོ་སྲས་རིན་ཆེན་སེང་གེ་ནི། སྐྱོ་སྟོན་གྱིས་སོ་བརྒྱད་བཞེས་པ་ཆུ་མོ་ལུག་ལ་འཆུམས་སུ་འཁྲུངས། བཅུ་བཞི་པ་ལ་སྐྱོ་ལ་རབ་ཏུ་བྱུང༌། བཅུ་དགུ་པ་ལ་ཀ་བ་དར་སེང༌། དཔལ་ཆེན་རྡོར་གཞོན། གླན་ཚུལ་བྱང་བྱ་བ་རྣམས་ལས་བསྙེན་པར་རྫོགས། རང་ལོ་སོ་བརྒྱད་པ་ལ་གདན་སར་བྱོན། སྤངས་ཐང་སྟོད་དང་གདན་ས་སྦྲགས་ནས་མཛད། འདིས་བཅུ་བཞེས་པ་ཆུ་འབྲུག་ལ་ཁྲོ་ཕུ་ལོ་ཙཱ་བ་འཁྲུངས། ཞེ་དྲུག་པ་ལ་པཎ་ཆེན་ཤཱཀ་ཤྲཱི་རྭ་སྒྲེང་སོགས་དབུས་སྟོད་དུ་ཕེབས། རང་ལོ་ང་བརྒྱད་པ་ལྕགས་འབྲུག་ལ་གཤེགས། དེའི་གདན་ས་བ་ཞིག་པོ་འདུལ་གྲྭ་བ་རིན་ཆེན་འབྱུང་གནས་ནི། ཇོ་སྲས་ཀྱིས་ཉེར་ལྔ་བཞེས་པ་མེ་ལུག་ལ་འཁྲུངས། བཅུ་གསུམ་པ་ལ་ཇོ་སྲས་ཀྱི་དྲུང་དུ་རབ་ཏུ་བྱུང༌། ཉེར་གཉིས་པ་ལ་གྲོ་སར་རྣལ་འབྱོར་བྱང་སེང་ལས་བསྙེན་པར་རྫོགས། འབེ་སངས་རྒྱས་སྒོམ་པ། རྡོ་རྗེ་གཞོན་ནུ། ཏྲེ་བོ་མགོན་པོ་རྣམས་བསྟེན། སོ་བཞི་པ་ལྕགས་འབྲུག་ལ་གདན་སར་བྱོན། ཉེར་དགུ་པ་ཤིང་མོ་ཕག་ལ་སེ་ཆེན་རྒྱལ་པོ་འཁྲུངས། ཞེ་དགུ་པ་ཤིང་ལུག་ལ་ཆོས་རྒྱལ་འཕགས་པ་འཁྲུངས། སྟག་ལུང་བ་སངས་རྒྱས་ཡར་བྱོན། སྤྱིལ་བུའི་ལྷ་ཆེན་པོ། ཟེམ་ཚེ་རིང་མོ་བ། སེ་སྤྱིལ་བའི་སློབ་མ་རྒྱ་སྤངས་པ། ལྷ་དགེ་འདུན་སྒང་པ། གན་པ་ད་རེ། རྒྱ་མ་བ་སང་ཡོན་རྣམས་དང་དུས་མཚུངས། རང་ལོ་རེ་བརྒྱད་པ་ཤིང་ཕོ་སྟག་ལ་འདས། དེའི་གདན་ས་བ་བསོད་ནམས་རིན་ཆེན་ནི། འདུལ་གྲྭ་བས་ཉེར་བརྒྱད་བཞེས་པའི་ཤིང་ཕོ་ཁྱི་ལ་འཁྲུངས། བཅུ་དགུ་པ་ལ་རྣལ་འབྱོར་བྱང་སེང་ལས་རབ་ཏུ་བྱུང་ཞིང་བསྙེན་པར་རྫོགས། འདུལ་གྲྭ་བ་དང་ཟེམ་ཚེ་རིང་མོ་བ་གཉིས་ལ་བརྟེན། རང་ལོ་བཞི་བཅུ་རྩ་གཅིག་པ་ཤིང་ཕོ་སྟག་ལ་གདན་སར་བྱོན། བཅུ་གཅིག་ལོན་པའི་ཤིང་སྤྲེ་ལ་སྤྱིལ་བུ་པའི་སྦས་པ་སྟོན་གཞོན་འཁྲུངས། བཅུ་དགུ་པ་ཆུ་ཕོ་འབྲུག་ལ་སྤྱིལ་བུའི་ལྷ་ཆེན་པོ་གཤེགས། སོ་བརྒྱད་པ་ལྕགས་ཕག་ལ་ས་པཎ་གཤེགས། རེ་བདུན་པ་ལྕགས་འབྲུག་ལ་ཆོས་རྒྱལ་འཕགས་པ་གཤེགས། མན་ལུངས་གུ་རུ། ཡང་དགོན་པ། རོང་པ་རྒཱལོ། སྤྱིལ་བུའི་ལྷ་འགྲོ་མགོན། བྱ་ཡུལ་གྱི་སངས་རྒྱས་གཙང་སྟོན། གསང་ཕུ་བ་འོད་ཟེར་མགོན་པོ་རྣམས་དུས་མཚུངས། རང་ལོ་དོན་གསུམ་པ་མེ་ཕོ་ཁྱི་ལ་གཤེགས། དེའི་གདན་ས་པ་ཁྲོམ་བཞེར་དབོན་པོ་རིན་གཞོན་ནི། ཤིང་མོ་ཡོས་ལ་འཁྲུངས། བཅུ་བཞི་ལ་ཀམ་ཀམ་དུ་རབ་ཏུ་བྱུང༌། ཉེར་གཉིས་པ་ལ་གྲོ་སར་བསྙེན་པར་རྫོགས། སློབ་དཔོན་བསོད་ནམས་རིན་ཆེན་དང༌། བྱ་ཡུལ་བའི་སངས་རྒྱས་ཇོ་བོ་རྣམས་ལ་བསྟེན། སོ་གཉིས་བཞེས་པའི་མེ་ཕོ་ཁྱི་ལ་གདན་སར་བྱོན། འདིས་གདན་སར་ལོ་བཞི་སོང་བའི་ལྔ་པ་ལྕགས་ཕོ་སྟག་ལ་འབྲི་ཁུང་གླིང་ལོག་བྱུང༌། བུ་སྟོན་ཁ་ཆེ་འཁྲུངས། བྱ་ཡུལ་ལ་ཞུགས་ཀྱི་གནོད་པ་བྱུང༌། ལོ་སུམ་ཅུ་པ་ཤིང་སྤྲེལ་ལ་ཆོས་རྗེ་རང་བྱུང་རྡོ་རྗེ་འཁྲུངས། འབྲི་ཁུང་པའི་སྤྱན་སྔ་ཉེར་བརྒྱད་པ་ཡང་འཁྲུངས། ཞེ་ལྔ་པ་ས་མོ་ཕག་ལ་ཏི་ཤྲཱི་ཀུན་དགའ་བློ་གྲོས་པ་འཁྲུངས། རང་ལོ་དོན་གསུམ་པ་མེ་མོ་ཡོས་ལ་གཤེགས། དེའི་དབོན་པོ་གདན་ས་བ་ཁྲོམ་བཞེར་རིན་ཆེན་སེང་གེ་ནི་ཤིང་མོ་སྦྲུལ་ལ་འཁྲུངས། བཅུ་གཉིས་པ་ལ་མཁན་ཆེན་སེང་གེ་དཔལ་བ་དང༌། སློབ་དཔོན་རིན་གཞོན་པ་ལས་རབ་ཏུ་བྱུང༌། ཉི་ཤུ་ལ་གྲོ་སར་བསྙེན་པར་རྫོགས། སློབ་དཔོན་རིན་གཞོན་དང༌། བྱ་ཡུལ་བའི་སངས་རྒྱས་སྟོན་པ་ལ་བརྟེན་ནས་ཐུགས་སྦྱོང་མཛད། ཉེར་བཞི་པ་ས་ཕོ་འབྲུག་ལ་གདན་སར་བྱོན། ལོ་དྲུག་ལོན་པ་ལྕགས་ཁྱི་ལ་ཏི་ཤཱི་ཀུན་དགའ་རྒྱལ་མཚན་པ་འཁྲུངས། རྒྱ་མ་བ་བཀྲས་རྒྱལ། བྱ་ཡུལ་བ་སངས་རྒྱས་སྒོམ་པ་ཕྱི་མ། འཆད་ཁ་བ་ལྷ་བློ་གྲོས་འོད། གསང་ཕུ་བ་སློབ་དཔོན་བློ་གྲོས་སེང་གེ། བདེ་བ་ཅན་པ་བཀྲ་ཤིས་སེང་གེ། ཆོས་འཁོན་གླིང་པའི་སློབ་དཔོན་བློ་བཟང་རྣམས་དུས་མཚུངས། དགུང་ལོ་ང་དགུ་པ་ཆུ་མོ་ཡོས་ལ་གདན་སར་དབོན་པོ་བསྐོས་ནས་ཁོང་རང་ཟུར་དུ་བཞུགས། རེ་གཅིག་པ་ཤིང་མོ་སྦྲུལ་ལ་གཤེགས། དེའི་དབོན་པོ་གདན་ས་བ་སངས་རྒྱས་འོད་ཟེར་ནི། མེ་ཕོ་ཁྱི་ལ་འཁྲུངས། བཅུ་གཅིག་ལ་མཁན་ཆེན་སྔ་མ་ལས་རབ་ཏུ་བྱུང༌། གྲོ་སར་མཁན་ཆེན་འོད་ཟེར་རྒྱལ་པོ་ལས་བསྙེན་པར་རྫོགས། ཆོས་འཁོར་གླིང་བའི་སློབ་དཔོན་བྱམས་པ། སྤྱན་སྔ་རིན་སང་བ་སོགས་བསྟེན། བཅོ་བརྒྱད་པ་ཆུ་མོ་ཡོས་ལ་གདན་སར་བྱོན། རང་ལོ་ཉེར་བཞི་བ་ས་མོ་བྱ་ལ་གཤེགས། འདི་གཤེགས་ནས་ཕྱི་མ་མ་བསྐོས་པའི་བར་དུ་ལོ་སུམ་ཅུ་རྩ་དགུ་འདུག་གོ །མཁན་ཆེན་བརྩོན་འགྲུས་བཟང་བོ་ནི། ཆུ་མོ་གླང་ལ་ཀླུངས་ཤོད་ཟུར་རེར་འཁྲུངས། ལོ་བཅུ་ལ་འཇམ་དབྱངས་རིན་ཆེན་སེང་གེའི་ཞབས་ལ་གཏུགས་ནས་མཁན་པོ་ཞུས། སློབ་དཔོན་མཁན་ཆེན་བརྩོན་རིན་པ་ལ་ཞུས་ནས་རབ་ཏུ་བྱུང༌། ལོ་ཉེར་བདུན་པ་ལ་སྔར་གྱི་མཁན་སློབ་ལས་བསྙེན་པར་རྫོགས། ཆོས་འཁོར་གླིང་དུ་སློབ་དཔོན་ཤེས་རབ་རྒྱལ་མཚན་དང་སློབ་དཔོན་བློ་བཟང་པ་བསྟེན། མཁས་ཆེན་བཀྲས་རིན་པ། ཆོས་རྗེ་བླ་མ་དམ་པ་བསོད་ནམས་རྒྱལ་མཚན། མཁན་ཆེན་ཆོས་དབང་པ། སྤྱན་སྔ་རིན་སེང་བ། བྱ་ཡུལ་བའི་མཁན་པོ་རིན་ཚུལ། སློབ་དཔོན་གཞོན་བརྩོན། སློབ་དཔོན་རིན་གྲུབ། མཁན་པོ་བརྩོན་རྒྱལ་རྣམས་བསྟེན། ལོ་སོ་བདུན་པ་ས་མོ་གླང་ལ་གདན་སར་བྱོན། ལོ་ཉེར་བདུན་བཞེས་པ་ལ་ཀར་མ་པ་རང་བྱུང་རྡོ་རྗེ་གཤེགས། སོ་དགུ་པ་ལྕགས་ཡོས་ལ་འབྲི་ཁུང་པའི་སྤྱན་སྔ་ཉེར་བརྒྱད་པ་གཤེགས། ཞེ་དགུ་པ་ལྕགས་གླང་ལ་ཀུན་མཁྱེན་ཇོ་ནང་བ་གཤེགས། དེ་རྗེས་ཀྱི་ཆུ་ཡོས་ལ་རྫོགས་ཆེན་པ་ཚུལ་བློ་གཤེགས། དེའི་ཕྱི་ལོ་ཤིང་འབྲུག་ལ་བུ་སྟོན་པ་གཤེགས། དེ་རྗེས་ཀྱི་མེ་རྟ་ལ་རྟོགས་ལྡན་བསམ་གཏན་དཔལ་གཤེགས། དེ་རྗེས་ཀྱི་ས་སྤྲེ་ལ་ཧོར་གྱི་རྒྱལ་ས་ཤོར། དེའི་ཕྱི་ལོ་ས་མོ་བྱ་ལ་རྒྱལ་སྲས་ཐོགས་མེད་པ་གཤེགས། འདིས་རེ་གསུམ་བཞེས་པ་ཤིང་མོ་ཡོས་ལ་ཆོས་རྗེ་བླ་མ་གཤེགས། དེ་རྗེས་ཀྱི་ས་ཕོ་རྟ་ལ་གཡག་སྡེ་པན་ཆེན་བརྒྱད་ཅུ་བཞེས་པ་ཞིག་གཤེགས། དོན་གཉིས་པ་ཤིང་ཕོ་བྱི་བ་ལ་ཆོས་རྗེ་དེ་བཞིན་གཤེགས་པ་འཁྲུངས། རང་ལོ་དོན་གསུམ་པ་ཤིང་མོ་གླང་ལ་གཤེགས། བར་འདིར་མེ་སྟག་ལ་གདན་ས་བ་མེད། དེའི་གདན་ས་བ་དོན་གྲུབ་དཔལ་བ་ནི། ཤིང་མོ་སྦྲུལ་ལ་འཕན་ཡུལ་ཀླུང་དུ་འཁྲུངས། ལོ་དགུ་ལ་ཀློག་ཡིག་བསླབས་པས་ཤེས་པ་ལ་བྱིས་པ་ཤེས་རབ་རབ་ཅན་དུ་གྲགས། བཅུ་གསུམ་པ་ལ་མཁན་ཆེན་བློ་བཟང་པ་དང་སློབ་དཔོན་གུ་རུ་བ་གཉིས་ལས་རབ་ཏུ་བྱུང༌། བཅུ་བཞི་ལ་མཁན་ཆེན་པའི་སྤྱན་སྔར་བྱོན་ནས་ལོ་བརྒྱད་བར་མ་ཆད་དུ་བསྟེན། ལོ་ཉེར་གཉིས་ལ་མཁན་ཆེན་ཤཱཀྱ་མི་ཏྲ་ལ་སོགས་ལས་བསྙེན་པར་རྫོགས། གཞན་ཡང་གསང་ཕུ་བ་བློ་གྲོས་བརྟན་པ། མཁས་གྲུབ་རྡོ་རྗེ་རྒྱལ་མཚན། རྡོ་རྗེ་འཛིན་པ་གཞོན་ནུ་རྒྱལ་མཚན། རྣལ་འབྱོར་དབང་ཕྱུག་གཞོན་ནུ་འཕེལ། བྱ་ཡུལ་རིན་པོ་ཆེ་བློ་གྲོས་རྣམས་དག །མཁན་ཆེན་སེང་རྒྱལ་བ། རི་ཁྲོད་པ་མགོན་པོ་གཞོན་ནུ་རྒྱལ་མཚན། ཀུན་སྤངས་ཡེ་ཤེས་རྒྱལ་མཚན། མཁས་བཙུན་གཞོན་ནུ་འོད། སྟན་གཅིག་པ་ལུང་གི་རྒྱ་མཚོ་རྣམས་བསྟེན། རང་ལོ་ཉེར་གསུམ་པ་མེ་མོ་ཡོས་ཀྱི་ལོ་ལ་གདན་སར་བྱོན། དེ་ནས་སུམ་ཅུ་རྩ་གཅིག་པ་མེ་མོ་བྱའི་ལོ་ལ་ཆོས་འབྱུང་བསྟན་པ་རིན་པོ་ཆེའི་གསལ་བྱེད་བརྩམས། མེ་མོ་བྱ་དེ་ནས་ད་ལྟའི་མེ་ཕོ་སྤྲེའུ་འདི་ཡན་ལ་ལོ་དྲུག་ཅུ་སོང༌། ཁྲོམ་བཞེར་ཆེན་པོ་གཤེགས་ནས་ལོ་སུམ་བརྒྱ་དང་བདུན་མེ་སྤྲེ་ཡན་ལ་སོང་ངོ༌། །བྱ་ཡུལ་བའི་སློབ་མའི་སྐབསསོ། །